Gerhard Auer (29. juni 1943 - 21. september 2019) var en tysk roer og olympisk guldvinder. Auer vandt guld for Vesttyskland i firer med styrmand ved OL 1972 i München. Bådens øvrige besætning bestod af Hans-Johann Färber, Peter Berger, Alois Bierl og styrmand Uwe Benter. Vesttyskerne besejrede i finalen Østtyskland, der fik sølv, mens Tjekkoslovakiets båd tog bronzemedaljerne. Det var det eneste OL han deltog i. Auer vandt desuden en VM-guldmedalje i firer med styrmand ved VM 1970 i Canada, samt to EM-titler i samme disciplin, i henholdsvis 1969 og 1971.